Document ID: /roh_data/filtered/fineweb-2-filterrobots_roh.jsonl.gz/63774

Maria Egenholf, la mainafatschenta da la cooperaziun Gran Alpin, guarda enavos sin dus onns da success. Il 2020, l'emprim onn da la pandemia cun il lockdown, han ils products ed en spezial la farina da Gran Alpin chattà in grond resun. Nova clientella e 700 tonnas granezza han fatg in onn da record. L'onn passà è l'interess lura schon puspè stà in zic pli bass, dentant anc adina sin in aut nivel.
Situaziun geopolitica
La guerra en l'Ucraina – la chombra da granezza da l'Europa – n'ha nagina influenza per Gran Alpin. Ils passa 100 purs da la cooperaziun na cultiveschan betg dapli granezza, declera Maria Egenholf. Quai ch'els sentian sajan ils pretschs pli auts per l'emballadi da chartun e palpiri, e ch'ins stoppia spetgar pli ditg. Vitiers vegnian uss ils pretschs da transport pli auts.